CELEX: 32020D0489
Language: el
Date: 2020-04-02 00:00:00
Title: Απόφαση (ΕΕ) 2020/489 του Συμβουλίου της 2ας Απριλίου 2020 για τον διορισμό του ειδικού εντεταλμένου της Ευρωπαϊκής Ένωσης για τον διάλογο Βελιγραδίου-Πρίστινας και άλλα θέματα περιοχής Δυτικών Βαλκανίων

3.4.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 105/3
               
            
         ΑΠΟΦΑΣΗ (ΕΕ) 2020/489 ΤΟΥ ΣΥΜΒΟΥΛΙΟΥ
         της 2ας Απριλίου 2020
         για τον διορισμό του ειδικού εντεταλμένου της Ευρωπαϊκής Ένωσης για τον διάλογο Βελιγραδίου-Πρίστινας και άλλα θέματα περιοχής Δυτικών Βαλκανίων
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για την Ευρωπαϊκή Ένωση, και ιδίως άρθρο 31 παράγραφος 2 και το άρθρο 33,
         Έχοντας υπόψη την πρόταση του ύπατου εκπροσώπου της Ένωσης για θέματα εξωτερικής πολιτικής και πολιτικής ασφαλείας,
         Εκτιμώντας τα ακόλουθα:
         
                     (1)
                  
                  
                     Η ενίσχυση της δέσμευσης της Ένωσης όσον αφορά τα Δυτικά Βαλκάνια είναι ζωτικής σημασίας, ιδίως η εξομάλυνση των σχέσεων μεταξύ Σερβίας και Κοσόβου (*1).
                  
               
                     (2)
                  
                  
                     Θα πρέπει να διοριστεί ειδικός εντεταλμένος της Ευρωπαϊκής Ένωσης (ΕΕΕΕ) για τον διάλογο Βελιγραδίου-Πρίστινας και άλλα θέματα περιοχής Δυτικών Βαλκανίων για περίοδο 12 μηνών.
                  
               
                     (3)
                  
                  
                     Ο ΕΕΕΕ θα εκτελέσει την εντολή του εν μέσω μιας κατάστασης η οποία ενδέχεται να επιδεινωθεί και η οποία θα μπορούσε να παρακωλύσει την επίτευξη των στόχων της εξωτερικής δράσης της Ένωσης, όπως ορίζονται στο άρθρο 21 της Συνθήκης,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Ειδικός Εντεταλμένος της Ευρωπαϊκής Ένωσης
            Ο κ. Miroslav LAJČÁK διορίζεται ειδικός εντεταλμένος της Ευρωπαϊκής Ένωσης (ΕΕΕΕ) για τον διάλογο Βελιγραδίου-Πρίστινας και άλλα θέματα περιοχής Δυτικών Βαλκανίων από την 2α Απριλίου 2020 έως την 31η Μαρτίου 2021. Το Συμβούλιο μπορεί να αποφασίσει να τερματισθεί νωρίτερα η εντολή του ΕΕΕΕ, βάσει αξιολόγησης της Επιτροπής Πολιτικής και Ασφάλειας (ΕΠΑ) και κατόπιν πρότασης του ύπατου εκπροσώπου της Ένωσης για θέματα εξωτερικής πολιτικής και πολιτικής ασφαλείας (ΥΕ).
         
         
            Άρθρο 2
            Στόχοι πολιτικής
            Η εντολή του ΕΕΕΕ βασίζεται στους ακόλουθους στόχους πολιτικής της Ένωσης για τα Δυτικά Βαλκάνια, στα πλαίσια της ενωσιακής πολιτικής:
            
                        α)
                     
                     
                        πρώτον και βασικό, επίτευξη συνολικής εξομάλυνσης των σχέσεων μεταξύ Σερβίας και Κοσσυφοπεδίου, κλειδί για την ευρωπαϊκή τους προοπτική·
                     
                  
                        β)
                     
                     
                        βελτίωση των σχέσεων καλής γειτονίας και προώθηση της συμφιλίωσης·
                     
                  
                        γ)
                     
                     
                        ενίσχυση της προβολής και της αποτελεσματικότητας της Ένωσης μέσω της δημόσιας διπλωματίας·
                     
                  
                        δ)
                     
                     
                        κατάλληλη υποστήριξη της ενότητας, συνοχής και αποτελεσματικότητος της ενωσιακής δράσης στα Βαλκάνια.
                     
                  
         
            Άρθρο 3
            Εντολή
            Προκειμένου να επιτευχθούν οι στόχοι πολιτικής, η εντολή του ΕΕΕΕ συνίσταται στα εξής:
            
                        α)
                     
                     
                        ως βασικό σημείο της εντολής του, να διευκολύνει εκ μέρους του ΥΕ τον διάλογο Βελιγραδίου-Πρίστινας σε στενό συντονισμό με τα κράτη μέλη, να εργαστεί για τη συνολική εξομάλυνση των σχέσεων μεταξύ Σερβίας και Κοσσυφοπεδίου μέσω της σύναψης νομικά δεσμευτικής συμφωνίας στην οποία θα εξετάζονται όλα τα εκκρεμή ζητήματα μεταξύ των μερών σύμφωνα με το διεθνές δίκαιο και θα ενισχύεται η περιφερειακή σταθερότητα, και να παρακολουθεί και να υποστηρίζει, στον βαθμό που είναι αναγκαίο, τις εργασίες των μερών σχετικά με την εφαρμογή προηγούμενων συμφωνιών που επιτεύχθηκαν στο πλαίσιο του διαλόγου υπό την αιγίδα της ΕΕ·
                     
                  
                        β)
                     
                     
                        να εργαστεί επίσης και για τη βελτίωση των σχέσεων καλής γειτονίας και τη συμφιλίωση μεταξύ των εταίρων στα Δυτικά Βαλκάνια, ώστε να συμβάλει στο να ξεπεραστεί η κληρονομιά του παρελθόντος·
                     
                  
                        γ)
                     
                     
                        να συμμετέχει ενεργά στην ενίσχυση της αποτελεσματικότητας και της προβολής της Ένωσης στα Δυτικά Βαλκάνια μέσω της δημόσιας διπλωματίας και να προβάλλει και να προωθεί τις αξίες της Ένωσης και τους ευρύτερους στόχους της Ένωσης για την περιοχή συμβάλλοντας σε ευρύτερη κατανόηση και υποστήριξη σε θέματα ενωσιακού ενδιαφέροντος·
                     
                  
                        δ)
                     
                     
                        να εργάζεται με συντονισμένο και συνεκτικό τρόπο σε σχέση με το σύνολο των προσπαθειών της Ένωσης και τις γενικές πολιτικές της Ένωσης για την περιοχή, καθώς επίσης με τις αντιπροσωπείες και τα γραφεία της Ένωσης και ιδίως με τους άλλους ΕΕΕΕ στα Δυτικά Βαλκάνια, σε στενή επαφή με τα κράτη μέλη·
                     
                  
                        ε)
                     
                     
                        να υποστηρίζει το έργο του ΥΕ και τις δραστηριότητες της Ένωσης στην περιοχή.
                     
                  
         
            Άρθρο 4
            Εκτέλεση της εντολής
            
               1.   Ο ΕΕΕΕ είναι υπεύθυνος για την εκτέλεση της εντολής και ενεργεί υπό την εξουσία του ΥΕ.
            
            
               2.   Η ΕΠΑ διατηρεί προνομιούχο δεσμό με τον ΕΕΕΕ και είναι το πρωταρχικό σημείο επαφής του ΕΕΕΕ με το Συμβούλιο. Η ΕΠΑ παρέχει στον ΕΕΕΕ στρατηγική καθοδήγηση και πολιτική κατεύθυνση στο πλαίσιο της εντολής, με την επιφύλαξη των εξουσιών του ΥΕ.
            
            
               3.   Ο ΕΕΕΕ εκτελεί το έργο του σε πλήρη συντονισμό και συνεργασία με την Ευρωπαϊκή Υπηρεσία Εξωτερικής Δράσης (ΕΥΕΔ) και τα αρμόδια τμήματά της.
            
         
         
            Άρθρο 5
            Χρηματοδότηση
            
               1.   Το ποσό δημοσιονομικής αναφοράς που προορίζεται να καλύψει τις δαπάνες που απορρέουν από την εντολή του ΕΕΕΕ, για την περίοδο από την 2α Απριλίου 2020 έως την 31η Μαρτίου 2021, ανέρχεται σε 1 200 000 EUR.
            
            
               2.   Η διαχείριση των δαπανών γίνεται σύμφωνα με τις διαδικασίες και τους κανόνες που εφαρμόζονται στον γενικό προϋπολογισμό της Ένωσης.
            
            
               3.   Η διαχείριση των δαπανών αποτελεί αντικείμενο σύμβασης μεταξύ του ΕΕΕΕ και της Επιτροπής. Ο ΕΕΕΕ είναι υπόλογος στην Επιτροπή για όλες τις δαπάνες.
            
         
         
            Άρθρο 6
            Σύσταση και σύνθεση της ομάδας
            
               1.   Εντός των ορίων της εντολής του ΕΕΕΕ και των αντίστοιχων διαθέσιμων οικονομικών μέσων, ο ΕΕΕΕ είναι υπεύθυνος για τη σύσταση ομάδας. Η ομάδα θα πρέπει να περιλαμβάνει εμπειρογνώμονες σε ειδικά ζητήματα πολιτικής, όπως απαιτεί η εντολή. Ο ΕΕΕΕ ενημερώνει αμέσως το Συμβούλιο και την Επιτροπή για τη σύνθεση της ομάδας.
            
            
               2.   Τα κράτη μέλη, τα θεσμικά όργανα της Ένωσης και η ΕΥΕΔ δύνανται να προτείνουν την απόσπαση προσωπικού στην υπηρεσία του ΕΕΕΕ. Οι αποδοχές του εν λόγω αποσπασμένου προσωπικού καλύπτονται από το κράτος μέλος, το οικείο θεσμικό όργανο της Ένωσης ή την ΕΥΕΔ, αντιστοίχως («αποστέλλουσα αρχή»). Οι εμπειρογνώμονες που αποσπώνται από τα κράτη μέλη στα θεσμικά όργανα της Ένωσης ή στην ΕΥΕΔ μπορούν επίσης να τοποθετηθούν στην υπηρεσία του ΕΕΕΕ. Το συμβασιούχο διεθνές προσωπικό πρέπει να έχει την ιθαγένεια κράτους μέλους.
            
            
               3.   Όλο το αποσπασμένο προσωπικό τελεί υπό τη διοικητική εξουσία της αποστέλλουσας αρχής και ασκεί τα καθήκοντά του και ενεργεί προς το συμφέρον της εντολής του ΕΕΕΕ.
            
         
         
            Άρθρο 7
            Προνόμια και ασυλίες του ΕΕΕΕ και του προσωπικού του ΕΕΕΕ
            Τα εν λόγω προνόμια, ασυλίες και λοιπές εγγυήσεις που σχετίζονται με τον ΕΕΕΕ και τα μέλη του προσωπικού του ΕΕΕΕ και απαιτούνται για την ολοκλήρωση και την ομαλή διεξαγωγή της αποστολής συμφωνούνται με τα μέρη υποδοχής, ανάλογα με την περίπτωση. Τα κράτη μέλη και η ΕΥΕΔ παρέχουν κάθε απαιτούμενη υποστήριξη για τον σκοπό αυτό.
         
         
            Άρθρο 8
            Ασφάλεια των διαβαθμισμένων πληροφοριών της ΕΕ
            Ο ΕΕΕΕ και τα μέλη της ομάδας του τηρούν τις αρχές ασφαλείας και τους στοιχειώδεις κανόνες που θεσπίσθηκαν με την απόφαση 2013/488/ΕΕ του Συμβουλίου (1).
         
         
            Άρθρο 9
            Πρόσβαση στις πληροφορίες και υλικοτεχνική στήριξη
            
               1.   Τα κράτη μέλη, η Επιτροπή και η Γενική Γραμματεία του Συμβουλίου μεριμνούν ώστε να παρέχεται πρόσβαση στον ΕΕΕΕ σε κάθε σχετική πληροφορία.
            
            
               2.   Οι αντιπροσωπείες και τα γραφεία της Ένωσης ή τα κράτη μέλη, ή αμφότερα παρέχουν, κατά περίπτωση, υλικοτεχνική υποστήριξη στην περιοχή.
            
         
         
            Άρθρο 10
            Ασφάλεια
            Σύμφωνα με την πολιτική της Ένωσης σχετικά με την ασφάλεια του προσωπικού που αναπτύσσεται εκτός της Ένωσης και εκτελεί επιχειρησιακά καθήκοντα δυνάμει του Τίτλου V της Συνθήκης, ο ΕΕΕΕ λαμβάνει κάθε ευλόγως εφαρμόσιμο μέτρο, σύμφωνα με την εντολή του και στη βάση της κατάστασης ασφαλείας στην περιοχή ευθύνης, για την ασφάλεια του συνόλου του προσωπικού υπό την άμεση εξουσία του, συγκεκριμένα δε:
            
                        α)
                     
                     
                        καταρτίζει ειδικό σχέδιο ασφάλειας, βάσει καθοδήγησης της ΕΥΕΔ, με ειδικά μέτρα ασφάλειας από υλική, οργανωτική και διαδικαστική άποψη που διέπουν τη διαχείριση της ασφάλειας κινήσεων του προσωπικού προς την περιοχή ευθύνης του και εντός αυτής, καθώς και τη διαχείριση συμβάντων που αφορούν την ασφάλεια και σχεδίου έκτακτης ανάγκης και εκκένωσης στο πλαίσιο της αποστολής·
                     
                  
                        β)
                     
                     
                        εξασφαλίζει ότι όλο το προσωπικό που αναπτύσσεται εκτός της Ένωσης διαθέτει ασφαλιστική κάλυψη έναντι υψηλού κινδύνου, όπως απαιτείται λόγω των συνθηκών στην περιοχή ευθύνης·
                     
                  
                        γ)
                     
                     
                        μεριμνά ώστε όλα τα μέλη του προσωπικού του ΕΕΕΕ που αναπτύσσονται εκτός της Ένωσης, συμπεριλαμβανομένου του προσωπικού που προσλαμβάνεται επιτόπου, να λαμβάνουν την κατάλληλη κατάρτιση όσον αφορά την ασφάλεια πριν ή μόλις φθάσουν στην περιοχή ευθύνης, με βάση τις διαβαθμίσεις κινδύνου που ορίζονται για την εν λόγω περιοχή από την ΕΥΕΔ·
                     
                  
                        δ)
                     
                     
                        μεριμνά για την εφαρμογή όλων των εγκεκριμένων συστάσεων που διατυπώνονται στο πλαίσιο των τακτικών αξιολογήσεων ασφαλείας και υποβάλλει στον ΥΕ, το Συμβούλιο και την Επιτροπή γραπτές εκθέσεις για την εφαρμογή τους και για άλλα ζητήματα ασφαλείας στο πλαίσιο των εκθέσεων προόδου και των εκθέσεων σχετικά με την εκτέλεση της εντολής.
                     
                  
         
            Άρθρο 11
            Υποβολή εκθέσεων
            Ο ΕΕΕΕ υποβάλλει τακτικά εκθέσεις στον ΥΕ και στην ΕΠΑ. Ο ΕΕΕΕ υποβάλλει επίσης εκθέσεις σε ομάδες εργασίας του Συμβουλίου, στον βαθμό που είναι αναγκαίο. Οι τακτικές εκθέσεις διανέμονται μέσω του δικτύου COREU. Ο ΕΕΕΕ μπορεί να υποβάλλει εκθέσεις στο Συμβούλιο Εξωτερικών Υποθέσεων. Ο ΕΕΕΕ μπορεί να συμμετέχει στην παροχή πληροφόρησης προς το Ευρωπαϊκό Κοινοβούλιο.
         
         
            Άρθρο 12
            Συντονισμός και συνοχή
            
               1.   Ο ΕΕΕΕ συμβάλλει στην ενότητα, τη συνέπεια και την αποτελεσματικότητα της δράσης της Ένωσης και μεριμνά ώστε όλα τα μέσα της Ένωσης και οι δράσεις των κρατών μελών να αναλαμβάνονται με συνέπεια για την επίτευξη των στόχων πολιτικής της Ένωσης, ενδεχομένως σε συνεννόηση με τα κράτη μέλη. Οι δραστηριότητες του ΕΕΕΕ συντονίζονται κατά περίπτωση με τις δραστηριότητες της Επιτροπής, του ΕΕΕΕ για τη Βοσνία-Ερζεγοβίνη, του ΕΕΕΕ για το Κοσσυφοπέδιο και των αποστολών στα πλαίσια της Κοινής Πολιτικής Ασφάλειας και Άμυνας (ΚΠΑΑ) στην περιοχή, με την επιφύλαξη των προνομίων της Επιτροπής, του επικεφαλής αντιπροσωπείας του ΕΕΕΕ και του επικεφαλής γραφείου του ΕΕΕΕ. Ο ΕΕΕΕ ενημερώνει τακτικά τις αποστολές των κρατών μελών και τις αντιπροσωπείες και τα γραφεία της Ένωσης.
            
            
               2.   Επιτόπου, ο ΕΕΕΕ διατηρεί στενή επαφή με τους επικεφαλής των αντιπροσωπειών και των γραφείων της Ένωσης στην περιοχή και τους αρχηγούς αποστολής των κρατών μελών. Όλοι καταβάλλουν κάθε δυνατή προσπάθεια προκειμένου να επικουρούν τον ΕΕΕΕ κατά την εκτέλεση της εντολής. Ο ΕΕΕΕ έρχεται επίσης επιτόπου σε επαφή με άλλους διεθνείς και περιφερειακούς παράγοντες.
            
         
         
            Άρθρο 13
            Επανεξέταση
            Η εφαρμογή της παρούσας απόφασης και η συνοχή της με άλλες συμβολές της Ένωσης στην περιοχή υπόκεινται σε τακτική επανεξέταση. Ο ΕΕΕΕ υποβάλλει στον ΥΕ, το Συμβούλιο και την Επιτροπή έκθεση προόδου έως τις 30 Σεπτεμβρίου 2020 και συγκεφαλαιωτική έκθεση για την εκτέλεση της εντολής έως τις 31 Ιανουαρίου 2021.
         
         
            Άρθρο 14
            Έναρξη ισχύος
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Βρυξέλλες, 2 Απριλίου 2020.
            
               
                  Για το Συμβούλιο
               
               
                  Η Πρόεδρος
               
               A. METELKO-ZGOMBIĆ
            
         
         
            (*1)  Η ονομασία αυτή χρησιμοποιείται με επιφύλαξη των θέσεων ως προς το καθεστώς και συνάδει με την απόφαση 1244/1999 του Συμβουλίου Ασφαλείας των Ηνωμένων Εθνών και τη γνώμη του Διεθνούς Δικαστηρίου σχετικά με τη διακήρυξη της ανεξαρτησίας του Κοσσυφοπεδίου.
         
            (1)  Απόφαση 2013/488/ΕΕ του Συμβουλίου, της 23ης Σεπτεμβρίου 2013, σχετικά με τους κανόνες ασφαλείας για την προστασία των διαβαθμισμένων πληροφοριών της ΕΕ (ΕΕ L 274 της 15.10.2013, σ. 1).